# Likumprojekts

## Grozījumi Dzīvnieku aizsardzības likumā

Izdarīt Dzīvnieku aizsardzības likumā (Latvijas Republikas Saeimas un Ministru Kabineta Ziņotājs, 2000, 2. nr.; 2002, 2. nr.; 2003, 6., 16. nr.; 2005, 10. nr.; 2007, 3. nr.; 2008, 3. nr.; 2009, 21. nr.; Latvijas Vēstnesis, 2010, 62., 205. nr.; 2012, 50. nr.; 2014, 123. nr.) šādus grozījumus:

1. Izteikt 1. panta 8. punktu šādā redakcijā:

“8) **izmēģinājumu dzīvnieka audzētājs** — persona, kas audzē šā likuma pielikumā minētos dzīvniekus izmantošanai procedūrās vai to audu, vai orgānu izmantošanai zinātniskiem mērķiem vai kas galvenokārt šiem mērķiem audzē citus dzīvniekus, gūstot vai negūstot no tā peļņu;”.

2. Izteikt 1. panta 15. punktu šādā redakcijā:

“15) **procedūra** — dzīvnieka invazīva vai neinvazīva izmantošana eksperimentālam vai citam zinātniskam mērķim ar zināmu vai nezināmu iznākumu vai izglītības mērķiem, kas var dzīvniekam izraisīt sāpes, ciešanas, diskomfortu vai ilgstošu kaitējumu, kurš līdzinās tam, ko izraisa adatas ievadīšana atbilstīgi labai veterinārijas praksei, vai pārsniedz to. Tas ietver jebkuras darbības, kas izraisa vai var izraisīt dzīvnieka piedzimšanu vai izšķilšanos vai jaunas ģenētiski modificētas dzīvnieku līnijas rašanos un uzturēšanu šādos apstākļos, taču neattiecas uz dzīvnieku nogalināšanu tikai tādēļ, lai izmantotu to orgānus vai audus;”.

3. Izteikt 4. panta pirmās daļas 10. punktu šādā redakcijā:

„10) dzīvnieka izmantošana, liekot tam veikt darbības, kas nav raksturīgas dabiskā vidē un pārsniedz tā dabiskās spējas, kā arī var kaitēt dzīvnieka veselībai un radīt tam ciešanas;”.

4. 10. pantā:

izslēgt 4. punkta “c” apakšpunktā vārdus “izmēģinājuma projekta”;

izteikt 15. punktu šādā redakcijā:

„15) valsts nodevas apmēru un samaksas kārtību par atļaujas izsniegšanu, grozīšanu vai atjaunošanu dzīvnieka izmantošanai izmēģinājuma projektā;”,

papildināt ar 24. punktu šādā redakcijā:

„24) valsts nodevas apmēru un samaksas kārtību par atļaujas izsniegšanu atbildīgajai personai par izmēģinājuma, izmēģinājumā iesaistīto personu un izmēģinājumu dzīvnieku pārraudzību.”.

5. Izteikt 17. panta 1. punktu šādā redakcijā:

„1) izmantot darbam kā vilcējspēku (izņemot suņus speciālā aizjūgā);”.

6. Papildināt likuma V nodaļu ar 23.1 un 23.2 pantu šādā redakcijā:

“**23.1 pants.** Izmēģinājumu dzīvnieka lietotājs procedūras vietā vienmēr, kad vien iespējams, izmanto zinātniski apmierinošu metodi vai testēšanas stratēģiju, kas nav saistīta ar dzīvu dzīvnieku izmantošanu.

**23.2 pants.** Izmēģinājumu dzīvnieka audzētājs, piegādātājs un lietotājs pilnveido dzīvnieku audzēšanas, turēšanas, kopšanas un procedūrās izmantojamās metodes, lai likvidētu vai līdz minimumam samazinātu jebkuras iespējamas sāpes, ciešanas, diskomfortu vai ilgstošu kaitējumu dzīvniekiem.”

7. Izteikt 24. panta 2. punktu šādā redakcijā:

„2) dzīvus dzīvniekus, ja vajadzīgo rezultātu iegūšanai Eiropas Savienībā zinātniskiem mērķiem izmantojamo dzīvnieku aizsardzības jomā, ir atzīta cita zinātniska metode vai testēšanas stratēģija un ja normatīvajos aktos zinātniskiem mērķiem izmantojamo dzīvnieku aizsardzības jomā, ar kuriem aizliedz noteiktus metožu veidus, nav noteikts citādi;”.

8. Papildināt likumu ar 24.3 pantu šādā redakcijā:

„**24.3 pants.** Ministru kabinets nosaka maksas pakalpojuma apmēru un kārtību, kādā izmēģinājumu dzīvnieka lietotājs sedz Pārtikas un veterinārā dienesta izdevumus par izmēģinājuma projekta izvērtēšanā piesaistītiem ekspertiem (pētniekiem).”

9. Izteikt 25. panta 3. punktu šādā redakcijā:

„3) jebkuram no 25. panta 2. punktā minētajiem nolūkiem – zāļu, pārtikas, barības un citu vielu vai produktu izstrāde, ražošana vai kvalitātes, efektivitātes un drošības pārbaude;”.

10. Izteikt 26.1 panta trešo daļu šādā redakcijā:

„(3) Pārtikas un veterinārais dienests 40 darbdienu laikā pēc pilnīgu un pareizu dokumentu saņemšanas izsniedz izmēģinājuma projekta atļauju. Atļaujas izsniegšanas termiņu var pagarināt vienu reizi uz laiku līdz 15 darbdienām, ja to pamato projekta sarežģītība vai daudzdisciplinārā būtība.”

11. Papildināt 27. pantu pēc vārda “savvaļas” ar vārdiem “abiniekus, rāpuļus”.

12. Papildināt likumu ar 27.1 pantu šādā redakcijā:

„**27.1 pants.** Savvaļas sugas dzīvnieku (gan savvaļā iegūtu, gan nebrīvē audzētu) aizliegts apmācīt un izmantot kā atrakciju dzīvnieku un to izrādīt publiski kā atrakciju dzīvnieku.”

13. Papildināt pārejas noteikumus ar 18., 19. un 20. punktu šādā redakcijā:

“18. Ministru kabinets līdz 2017. gada 31. decembrim izdod šā likuma 10. panta 15. un 24. punktā un 24.3 pantā minētos noteikumus.

19. Līdz šā likuma pārejas noteikumu 18. punktā minēto Ministru kabineta noteikumu spēkā stāšanās dienai, bet ne ilgāk kā līdz 2017. gada 31. decembrim piemērojami Ministru kabineta 2012. gada 11. decembra noteikumi Nr. 844 „Noteikumi par valsts nodevu par izmēģinājuma projekta atļaujas izsniegšanu dzīvnieka izmantošanai procedūrās”, ciktāl tie nav pretrunā ar šo likumu.

20. Šā likuma 27.1 pants stājas spēkā 2017. gada 1. jūlijā, bet attiecībā uz Lauksaimniecības datu centrā reģistrētu cirku – no 2018. gada 1. janvārī.”

14. Papildināt likumu ar pielikumu šādā redakcijā:

“Dzīvnieku aizsardzības likuma

pielikums

**Dzīvnieku sugas, ko atļauts izmantot procedūrās, tikai no izmēģinājumu dzīvnieku audzēšanas uzņēmuma**

|  |  |  |
| --- | --- | --- |
| Nr.p.k. | Dzīvnieku suga | Latīniskais nosaukums |
| 1. | Pele | *Mus musculus* |
| 2. | Žurka | *Rattus norvegicus* |
| 3. | Jūras cūciņa | *Cavia porcellus* |
| 4. | Zeltainais kāmis | *Mesocricetus auratus* |
| 5. | Ķīnas kāmis | *Cricetulus griseus* |
| 6. | Smilšu pele | *Meriones unguiculatus* |
| 7. | Trusis | *Oryctolagus cuniculus* |
| 8. | Suns | *Canis familiaris* |
| 9. | Kaķis | *Felis catus* |
| 10. | Visu sugu primāti, izņemot cilvēku ģints primāti |  |
| 11. | Varde | *Xenopus (laevis, tropicalis)**Rana (temporaria, pipiens)* |
| 12. | Zebras zivs | *Danio rerio* |

”

Zemkopības ministrs Jānis Dūklavs

31.01.2017. 16:07

787

A.Mediņa

67027297, A.Mediņa@zm.gov.lv.